এই কয়েকদিন আগের কথা। ঢাকা বিশ্ববিদ্যালয়ের ঘ ইউনিট পরীক্ষার প্রশ্নপত্র নিয়ে সারা দেশে হায় হায় রব। ঢাকা বিশ্ববিদ্যালয়ের সাবেক শিক্ষার্থী হিসেবে আমরা লজ্জিত ও হতাশ। বিশ্ববিদ্যালয় ভর্তিচ্ছু ছেলে-মেয়েরা আর তাদের অভিভাবকেরা আতংকিত। দেশ নিয়ে চিন্তা-ভাবনা করেন এমন অধিকাংশ মানুষ বিরক্ত। শুধু মাত্র ঢাকা বিশ্ববিদ্যালয়ের শিক্ষকদের মুখে রা নেই। যতই বলা হয় ‘প্রশ্ন ফাঁস’ ততই ওনারা বলে ‘কিছু না, কিছু না’। ওনাদের দোষ খুব একটা দেওয়া যায় না। আমাদের মহামান্য ভিসি স্যার এবং মহামান্য ডিন ম্যাডাম দুইজনই সদ্য নির্বাচিত। প্রথম এসাইনমেন্টেই কেউ চায় না ভুল স্বীকার করতে। তাই সংবাদ মাধ্যমে যতই প্রমাণসহ বলা হোক প্রশ্ন ফাঁস, ওনারা বারবার সেই ভাঙ্গা রেকর্ডই বাজিয়ে গেলেন। শিক্ষকরা মহান পেশায় নিযুক্ত, তাদের সব কিছুর ঊর্ধ্বে থাকা উচিত- এটা যেমন ধ্রুব সত্য, ঠিক এটাও ধ্রুব সত্য যে শিক্ষকরা রাজনীতির সাথে যুক্ত এবং রাজনীতি ময়দানে মাথা উঁচু করে রাখার জন্য সব করা যায়। এই কারনে শিক্ষকদের দোষ দেই না, নিজেদের কপালের দোষই দেই বারবার।